ইজ (উপন্যাস)

ইজ (  ) জোয়ান আইকেন রচিত একটি উপন্যাস, যা ১৯৯২ সালে প্রথম প্রকাশিত হয়। এটি যুক্তরাষ্ট্রে ইজ আন্ডারগ্রাউন্ড (  ) নামে পরিচিত। এটি আইকেনের উপন্যাস সিরিজ উল্ভস ক্রনিকল (জেমস থ্রি সিকোয়েন্স নামেও পরিচিত) -এর অষ্টম বই। এই সিরিজের পূর্ববর্তী বইগুলোতে যেখানে বনি, সিলভিয়া, সাইমন আর পথশিশু ডাইডো টুইটকে নিয়ে গল্প এগিয়েছে, সেখানে এই বইটিতে প্রথমবারের মতো মূল চরিত্র হয়ে উঠেছে ডাইডোর বোন 'ইজ টুইট'। গল্পে ইজ লন্ডন থেকে ইংল্যান্ডের উত্তরে কাল্পনিক শহর ব্লাস্টবার্নে (যে শহরের কথা আগে মিডনাইট ইজ আ প্লেস বইতেও বর্ণিত হয়েছে) যায়। তার উদ্দেশ্য ছিল লন্ডন থেকে হঠাৎ উধাও হয়ে যাওয়া শিশুদের রহস্য উদঘাটন করা এবং বিশেষ করে দুটি নিরুদ্দেশ ছেলেকে খুঁজে বের করা। সিরিজের অন্য বইগুলোর মতো ইজ-এর পটভূমিও উনিশ শতকের শুরুর দিকের একটি বিকল্প ইতিহাস, যেখানে স্টিমপাঙ্কের যন্ত্রপাতি আর জাদুবাস্তবতার ছোঁয়া মিশে এক অদ্ভুত, রোমাঞ্চকর জগৎ তৈরি করেছে।

বইটি যুক্তরাজ্যের সংস্করণ প্যাট ম্যারিয়টের আঁকা চিত্র দিয়ে সাজানো হয়েছিল, ঠিক যেমন উল্ভস ক্রনিকলস সিরিজের অধিকাংশ বই এবং জোয়ান আইকেনের আরও অনেক বইয়ে প্যাট ম্যারিয়টের চিত্রায়ন ছিল।

 কাহিনি সারাংশ 

'ইজ টুইট' —যে মেয়েটিকে পাঠকরা পূর্ববর্তী বই ডাইডো অ্যান্ড পা-তে 'ডাইডো'র অপ্রত্যাশিত সৎবোন হিসেবে চিনেছে— এখন লন্ডনের কাছে ব্ল্যাকহিথ এজ নামক জায়গায় থাকে। তার সঙ্গে আছে তার আরেক বড় বোন 'পেনেলোপি' (সবাই তাকে 'পেনি' বলে) আর তাদের বিড়াল 'ফিগিন'।

একদিন তারা জঙ্গলে ছুটে বেড়ানো নেকড়ের হাত থেকে এক অচেনা লোককে বাঁচায়। পরে জানা যায়, লোকটা আসলে তাদের আত্মীয়, তার ছেলে 'আরুন' নিখোঁজ। ইজ আরুনকে খুঁজে বের করার দায়িত্ব নিজের কাঁধে তুলে নেয়। লন্ডন শহরে গিয়ে সে পুরনো বন্ধুদের সঙ্গে দেখা করে, আর সেখানেই ইংল্যান্ডের রাজা রিচার্ডের সঙ্গে তার দেখা হয়। রাজা তাকে অনুরোধ করেন তার নিজের ছেলে 'ডেভিড'-কেও খুঁজে দিতে।

তদন্ত করতে করতে ইজ আবিষ্কার করে 'প্লেল্যান্ড এক্সপ্রেস' নামের এক রহস্যময় গোপন ট্রেন, যেটা লন্ডনের শিশুদের চুপিসাড়ে উত্তর দিকে নিয়ে যাচ্ছে, সেই অংশে যেটা সম্প্রতি ইংল্যান্ড থেকে আলাদা হয়ে স্বাধীন হয়ে গেছে। ইজ নিজেও অন্য শিশুদের সঙ্গে সেই ট্রেনে চড়ে বসে। বাচ্চারা মনে করে তাদের ভালো জীবনের দিকে নিয়ে যাওয়া হচ্ছে, কিন্তু ইজের সন্দেহ আর তীক্ষ্ণ বুদ্ধির জোরে সে পালিয়ে যায়। অন্য শিশুরা কয়লাখনিতে ক্রীতদাস বনে যায়, কিন্তু ইজ মুক্ত থেকে যায় ব্লাস্টবার্ন শহরে।

সেখানে ইজ তার স্থানীয় আত্মীয়দের সঙ্গে দেখা করে। তাদের মধ্যে আছে কাকা 'রয়', যিনি এই নতুন স্বাধীন দেশের একনায়ক। এছাড়া পরিত্যক্ত ব্লাস্টবার্ন শহরের আরও কিছু বাসিন্দার সঙ্গে পরিচয় হয়, যেমন 'ডাক্তার লেমান'। ব্লাস্টবার্নে থাকার একটা যুক্তিসঙ্গত অজুহাত দেখাতে ইজ তার কাছে চিকিৎসার কাজ শিখতে শুরু করে (কারণ এখানে সব শিশুকেই কয়লাখনিতে পাঠানো হয়)।

কাজ করতে করতে সে জানতে পারে, এলাকার বেশিরভাগ মানুষ এখন এক বিশাল প্রাকৃতিক গুহার ভিতরে তৈরি ভূগর্ভস্থ শহর 'হোল্ডারনেস'-এ বাস করে। খনির ভয়ংকর ও নির্মম পরিবেশের কথাও তার কানে আসে। এদিকে ডাক্তার লেমানের কাছে সে ঔষধ বিদ্যা শিখছে, আর মাঝে মাঝে তার মনে আসছে এক অদ্ভুত অনুভূতি, 'দ্য টাচ' নামে যাকে সে ডাকে, যেন কেউ মানসিকভাবে সাহায্যের জন্য চিৎকার করছে।

নিখোঁজ ছেলেদের খোঁজ করতে গিয়ে ইজ কাকা রয়কে বারবার রাগিয়ে তোলে। শেষে তাকেও খনিতে কাজ করতে পাঠানো হয়। সেখানে সে জানতে পারে রাজপুত্র ডেভিড মারা গেছে, আর তার চাচাতো ভাই আরুন টুইট পালিয়ে এসে মানসিক ভারসাম্য হারিয়েছে। 'দ্য টাচ'-এর আসল রহস্যও উন্মোচিত হয়, এটা আসলে খনিতে বন্দি সব শিশুর সম্মিলিত মানসিক কান্না। ইজ তাদের নেতৃত্ব দিয়ে এই ক্ষমতাকে যোগাযোগের হাতিয়ারে পরিণত করে।
যখন খবর আসে এক বিশাল জলোচ্ছ্বাস এসে খনি ধসিয়ে দেবে, তখন এই মানসিক শক্তির জোরেই তারা সবাই একসঙ্গে পালিয়ে বাঁচতে সক্ষম হয়।

পালানোর পর কাকা রয় ইজকে ধরে পরিত্যক্ত লাইব্রেরিতে বন্দি করে মারতে ফেলে রাখে। কিন্তু নতুন বন্ধুদের সাহায্যে ইজ আবার পালিয়ে বেরিয়ে আসে এবং দেখতে পায়, প্লেল্যান্ড এক্সপ্রেস এবার শিশুদের লন্ডনে ফিরিয়ে নিয়ে যাচ্ছে আর কাকা রয় ট্রেনের সামনে দৌড়ে গিয়ে নিজেই মারা পড়েন।

শেষে ইজের কাছে থেকে যায় সারা দেশের বন্ধুদের সঙ্গে মনের কথা বলার অলৌকিক ক্ষমতা, আর নতুন সঙ্গী হিসেবে পাশে আসে আরুনকে, যে এতদিনের মানসিক আঘাত কাটিয়ে আবার সুস্থ হয়ে উঠেছে।

 শিশুতোষ ছড়া 

ইজ বইটি উল্ভস ক্রনিকল সিরিজের অন্য বইগুলোর থেকে ভিন্ন। এটির প্রতিটি অধ্যায়ের শিরোনামে অক্সফোর্ড নার্সারি রাইম বুক থেকে নেওয়া ছোট ছোট শিশুতোষ ছড়া ব্যবহার করা হয়েছে। এছাড়া বইয়ের একদম শুরুতে জোয়ান আইকেনের বোন জেন আইকেনের লেখা একটি কবিতা দেওয়া আছে। জেন এই কবিতাটি লিখেছিলেন মাত্র সাত বছর কিংবা তার কাছাকাছি কোনো বয়সে। এই কবিতাটিই গল্পের অন্যতম প্রধান অনুপ্রেরণা হিসেবে কাজ করেছে।

 তথ্যসূত্র 

বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:ইংরেজি উপন্যাস
বিষয়শ্রেণী:১৯৯২-এর ব্রিটিশ উপন্যাস
বিষয়শ্রেণী:শিশুতোষ ঐতিহাসিক উপন্যাস